Nie ’n enkele vol dam in Limpopo | Netwerk24
Deur Marietie Louw-Carstens 04 Desember 2019 17:10
Daar is nie ’n enkele dam in die droogtegeteisterde Limpopo wat 100% vol is nie.
Vyf damme is so te sê dolleeg, luidens ’n dokument van die nasionale departement van waterwese.
Die Tzaneendam het volgens dié departement se jongste statistieke Maandag slegs 5% water gehad en die Modjadji-dam is byna leeg met net 3% water.
Die Doorndraaidam buite Mokopane is 10% vol en die Middel Letaba-dam, tussen Giyani en Louis Trichardt, het slegs 2% water in. Die Glen Alpine-dam in die Blouberg-distrik is 43% vol.
Die algehele stand van die 28 damme in Limpopo is 49% teenoor 60% in die ooreenstemmende tydperk in 2018.
Damme in Limpopo is slegs 50% vol. Die Doorndraaidam buite Mokopane (Potgietersrus) is van die leegste in die provinsie met slegs 9% water. Foto: Facebook/Willie van der Merwe
Netwerk24 Foto: Facebook/Willie van der Merwe
Lindiwe Sisulu, minister van waterwese, het vroeër vandeesweek gesê 162 dorpies en omliggende gebiede in Limpopo word ernstig deur die voortslepende droogte geraak.
Van die gebiede wat erg onder die knellende droogte gebuk gaan is Giyani in die Mopani-distrik waar inwoners al vir etlike jare sonder lopende water is.
Dit is grootliks weens die mislukte Giyani-grootmaatwaterprojek wat die afgelope agt jaar al sloer. Die projek van meer as R3 miljard was veronderstel om die Giyani-gebied, wat sowat 50 klein nedersettings insluit, van water te voorsien.
Die spesiale ondersoekeenheid (SOE) het verlede Maandag toegeslaan op die kantore van Lepelle Northern Waterraad in Polokwane.
Dié waterraad was veronderstel om die Giyani-waterprojek te implementeer.
Kaizer Kganyago, woordvoerder van die SOE, sê daar is op dokumente beslag gelê wat gefynkam sal word om vas te stel wat met die projek fout gegaan het. Indien daar werknemers is wat betrokke was by tenderkorrupsie sal hulle strafregtelik vervolg word.
Jacques Smalle, DA-leier in Limpopo, het die stap van die SOE verwelkom en sê dit is ’n skande dat inwoners van Giyani steeds nie skoon drinkwater het nie.
Sisulu sê die departement van waterwese het in die 2018-’19-boekjaar R97 475 miljoen aan Limpopo gegee om te help met die droogte. Die bestaande programme wat geprioritiseer is om geïmplementeer te word in die 2019-’20-boekjaar om te help met droogtehulp beloop tot dusver R506 600 miljoen.
Die Suid-Afrikaanse Weerdiens voorspel dat dit van Donderdag in Limpopo sal reën.
Meer oor: Lindiwe Sisulu | Droogte | Damme | Limpopo